এন শ্রীনিবাসনকে ইদানীং ঘনিষ্ঠরা ফোন করলে তাঁর একটাই বাঁধাধরা জবাব, ‘‘ভাই, ক্রিকেটের জন্য আমার ব্যবসার খুব ক্ষতি করেছি। এখন তাই মন দিয়ে ব্যবসা করছি আমি। ক্রিকেট থেকে এখন বহু দূরে আমি।’’
কিন্তু ক্রিকেট থেকে দূরে হলেও শ্রীনি নিশ্চয়ই ভিতরে-ভিতরে হাসছেন। তাঁকে বোর্ড থেকে সরিয়ে দিতেই আদালতের দ্বারস্থ হয়েছিলেন কর্তাদের একটি জোট। এখন তাঁরাই আদালতের একের পর এক বাউন্সারে বেসামাল। কখনও সুপ্রিম কোর্টের ধমকানি তো কখনও বম্বে হাইকোর্টের। আদালতের চাপে বোর্ড কর্তারা এখন এমনই দিশেহারা যে, তাঁরা মরিয়া হয়ে মুখ খুলতে শুরু করেছেন। কিন্তু ভিতরে-ভিতরে অনেকেই বুঝে গিয়েছেন, এই লড়াইয়ে তাঁরা নিশ্চিত পরাজয়ের দিকে এগোচ্ছেন। 

কলকাতায় যখন ভূমিকম্প হচ্ছে আর ইডেনের ম্যাচ হবে কি না, কেউ কেউ প্রশ্ন তুলতে শুরু করেছেন, তার মধ্যেই বোর্ডে ফের ভূমিকম্প ঘটে গিয়েছে। বম্বে হাইকোর্ট বলে দিয়েছে, ৩০ এপ্রিলের পর আইপিএলের কোনও ম্যাচ মহারাষ্ট্রে হবে না। খরার মধ্যে পিচ এবং মাঠ রক্ষণাবেক্ষণের জন্য প্রচুর জল নষ্ট করছে ক্রিকেট সংস্থাগুলি, এই মর্মে জনস্বার্থ মামলা হয়েছিল বম্বে হাইকোর্টে। তারই প্রেক্ষিতে এই রায়। 

যে বিধান পেয়ে মাথায় হাত বোর্ড কর্তাদের। দু’টি ফ্র্যাঞ্চাইজির ‘হোম’ মহারাষ্ট্র। ধোনির রাইজিং পুণে সুপারজায়ান্টসের ঘরের মাঠ পুণে। রোহিত শর্মাদের মুম্বই ইন্ডিয়ান্সের ঘরের মাঠ ওয়াংখেড়ে। সব মিলিয়ে অন্তত ১৩টি ম্যাচ অন্যত্র সরিয়ে নিয়ে যেতে হবে। একটি কোয়ালিফায়ার ও এলিমিনেটর হওয়ার কথা ছিল পুণেতে। ফাইনাল হওয়ার কথা ছিল ওয়াংখেড়েতে। সব সরাতে হবে। গ্রুপের ম্যাচ ধরে সব মিলিয়ে ১৩টি ম্যাচ সরিয়ে নিতে হবে অন্যত্রে। 

সেই অন্যত্রটা কোথায় হবে? সেটা নিয়েই জেরবার অবস্থা বোর্ডের। আইপিএলের ম্যাচ আয়োজন চাট্টিখানি কথা নয়। স্পনসরদের নানারকম শর্ত পূরণ করতে হবে। টেলিকাস্টের ব্যাপার রয়েছে। মাঠ এবং পিচ তৈরির ব্যাপার আছে। সবচেয়ে বড় কথা দু’টি ফ্র্যাঞ্চাইজিকে বিকল্প ‘হোম’ মাঠ দিতে হবে। না হলে তাঁরা প্রশ্ন তুলতে পারে। পুণের যেহেতু মালিক কলকাতার সঞ্জীব গোয়েন্কা, ধোনিদের ম্যাচ ইডেনে স্থানান্তরিত করা যেতে পারে। কথা চলছে, ধোনির শহর রাঁচিতেও কিছু ম্যাচ করা যায় কি না, তা নিয়ে। 
কিন্তু মুম্বই ইন্ডিয়ান্সের মালিক অম্বানিদের ঘাঁটি মুম্বই এবং মহারাষ্ট্র। তাঁদের পছন্দের বিকল্প কেন্দ্র নিয়ে বেশি বিভ্রাট তৈরি হওয়ার সম্ভাবনা। বোর্ড কর্তারা যদিও দু’তিনটি কেন্দ্রের কথা ভেবে রেখেছেন। ধর্মশালা, কানপুর তার মধ্যে অন্যতম। জরুরিকালীন বৈঠক ডেকে এ ব্যাপারে সিদ্ধান্ত নেওয়া হতে পারে। প্রাথমিকভাবে যা ইঙ্গিত, কোয়ালিফায়ার ও এলিমিনেটর ইডেন পেতে পারে। ফাইনালের দৌড়েও ইডেন থাকছে তবে তাদের চ্যালেঞ্জার হিসাবে উঠে আসতে পারে বেঙ্গালুরু। ব্রিজেশ পটেলদের যুক্তি হতে পারে, ইডেন কয়েকদিন আগেই তো টি-টোয়েন্টি বিশ্বকাপের ফাইনাল করল। আইপিএল ফাইনালটা তাহলে আমাদের এখানে হোক। যেহেতু আইপিএলে বেঙ্গালুরুর স্থানীয় টিম তারকা-বোঝাই রয়্যাল চ্যালেঞ্জার্স, তাদের দাবি জোরাল হতে পারে।  

আইপিএল চেয়ারম্যান রাজীব শুক্ল স্বীকার করে নিয়েছেন এখন ম্যাচ সরাতে গিয়ে তাঁরা খুবই সমস্যায় পড়বেন। ‘‘আইপিএলের ম্যাচ আয়োজন করা বেশ কঠিন ব্যাপার। আমরা সমস্তরকম সাহায্য করতে তৈরি ছিলাম,’’ বলে শুক্ল আরও যোগ করেছেন, ‘‘টি-টোয়েন্টি বিশ্বকাপের ম্যাচ হওয়ার সময় কেউ প্রশ্ন তোলেনি। আইপিএলের সময় তুলছে।’’ বোর্ড সচিব অনুরাগ ঠাকুর আরও উত্তেজিতভাবে বলেছেন, ‘‘আমরা পানীয় জল ব্যবহার করছিলাম না মাঠ বা পিচের জন্য। ফাইভ স্টার হোটেলের ক’টা সুইমিং পুল বন্ধ রাখতে বলা হয়েছে?’’
অনুরাগদের বিবৃতি বেশ বিস্ময়করই। কয়েকদিন আগে পর্যন্তও আদালতের রায় বেরনোর পর কেউ মুখ খুলতেন না। বলে দিতেন, আদালতের রায় শিরোধার্য। এখন খুলছেন। জনপ্রিয় পর্যবেক্ষণ হচ্ছে, কার্যত কোণঠাসা হয়েই মুখ খুলতে বাধ্য হচ্ছেন কর্তারা। সুপ্রিম কোর্টে লোঢা কমিটির সুপারিশ নিয়েও রীতিমতো জেরবার অবস্থা কর্তাদের। মুম্বইয়ের এক কর্তা বলছিলেন, শরদ পওয়ার পর্যন্ত ধরে নিয়েছেন, তাঁকে সরে যেতে হবে। সত্তর পেরিয়ে ক্রিকেট প্রশাসনে থাকা যাবে না বলে যে সুপারিশ করেছে লোঢা কমিটি, সেটা কার্যকর করবেই আদালত। এর সঙ্গে আরও অনেক সুপারিশও মেনে নিতে বাধ্য হবেন কর্তারা। 

এর সঙ্গে বিভ্রান্ত বোর্ড। আইপিএল কে দেখবেন? আদালতের বাউন্সার কে সামলাবেন? ক্রিকেটীয় সিদ্ধান্ত কে নেবেন? সব কিছু নিয়েই জট পাকানো অবস্থা। অনেকের যেমন বিশ্বাস হচ্ছে না, আইপিএলের উদ্বোধন হল আর বোর্ড প্রেসিডেন্ট শশাঙ্ক মনোহরই সেখানে উপস্থিত ছিলেন না! এত বড় একটা ইভেন্ট। সারা বিশ্ব দেখছে। দু’মাস ব্যাপী বিশ্বকাপ ক্রিকেটের মতোই যা জনপ্রিয় হয়ে উঠেছে। অথচ, আয়োজক দেশের বোর্ড প্রেসিডেন্টই অনুপস্থিত। শ্রীনি ক্ষমতায় থাকাকালীন আইপিএল নিয়ে নানা বিরোধী মন্তব্য করে গিয়েছেন মনোহর। এখনও যে তিনি আইপিএল-বিরোধী, সেই বার্তাই গিয়েছে তিনি উদ্বোধনে না থাকায়। আইপিএল আক্রান্ত দেখেও বোর্ড প্রেসিডেন্ট এখনও পর্যন্ত মুখ খোলেননি। 
বোর্ডে সকলে মনোহরের এমন স্টান্সে খুব প্রসন্ন হয়েছেন, মনে করার কোনও কারণ নেই।